འདི་ནས་སྟོན་པའི་མགྲོན་པོ་ནི་ཡུལ་མི་ཚོ་དང་སྤྱང་ཀིའི་ཕ་རོལ་ན་ཁ་གཏད་དུ་ཡོད་པའི་མི་སྐོར་ཞིག་ཡིན་ཏེ།ཁོ་ཚོ་ནི་སྙིགས་དུས་སུ་བྱུང་བའི་མིའི་སེམས་ཁམས་ཀྱི་ཉེས་ལྟུང་དང་ཕྱིའི་འཁོར་་ཡུག་གི་བཏང་སྙོམས་ཤོར་བའི་གནས་བབས་ཡིན་སྲིད།དེ་དག་ཐོན་པ་ནས་ལྷིང་འཇགས་ཀྱི་ཡུལ་གྲུ་ཟང་ཟིང་བོར་བཟོས་སོང་།འཇིག་རྟེན་གྱི་ཆོས་ཉིད་དང་ཁ་ཁར་སོང་བའི་བྱ་བྱེད་ཀྱིས་ཉམ་ཉེན་གྱི་བརྡ་འབའ་ཞིག་སྟོན་གྱི་ཡོད།སྙན་ངག་པས་བརྡ་དེ་ཚོར་གྱིན་དེའི་རྒྱབ་ན་འཇབ་འོང་བའི་འགལ་བ་དེ་མཐོང་ལ།མགྲོན་པོ་ནི་ངེས་པ་དོན་གྱི་མིའི་རིན་ཐང་གི་ཆོམ་རྐུན་དང་གཡོ་སྒྱུའི་ཐབས་ལ་བརྟེན་མཁན་ཡིན་པ་རྟོགས།ཁོ་ཚོ་ཡུལ་ལྗོངས་འདི་ནས་སྲིན་འབུ་བཞིན་སེམས་ཅན་གཞན་གྱི་ཤ་དང་ཁྲག་ལ་བརྟེན་ནས་འཚར་ལོངས་འབྱུང་གི་ཡོད།གཞུང་རྒྱུད་དྲང་བའི་ཡུལ་མིས་མགྲོན་པོ་འཛུམ་གྱིས་བསུས་ཤིང་རང་མིར་བརྩིས་ཀྱང་།རང་གི་ཁེ་ཕན་དང་སྒེར་སེམས་ཀྱི་འདོད་པ་ཁོ་ནར་གཞོལ་བའི་མགྲོན་པོ་རྣམས་འཛེམ་དོགས་མེད་པར་གནས་འདིའི་བདག་པོ་བཞིན་དུ་སྡོད།བླངས་དོར་ལ་མགོ་བོ་འཐོམས་པའི་ཡུལ་མི་ཚོས་རང་རིགས་ལ་དུང་ཞིང་ཞེན་པ་བློ་དཀར་བའི་མི་རྣམས་ཕྱིར་སྤྱུགས་མོད།སྐབས་འདིར་སྙན་ངག་པའི་སེམས་ཁོང་དུ་སྤྱང་ཀི་དང་ཁོའི་རིགས་རྣམས་རྟོགས་སད་ཐོབ་པའི་སྐྱེས་མཆོག་གི་ཁྲི་མཐོན་པོར་བཀོད་ཡོད།སྤྱང་ཀི་མེད་ཚེ།མཚན་མོ་མེད།རི་ཚོགས་དག་གི་རྔམ་ཟིལ་མེད་ལཡུལ་མི་ཚོ་དང་མེ་ཕུང་གི་དྭངས་གཙང་མེད།